གཉོས་སྟོན་ཚུལ་ཁྲིམས་རྒྱལ་མཚན་གྱིས་མཛད་པའི་ཁྲོ་བོ་དབང་ཆེན་གྱི་ལས་མཐའ་མཆོང་དགུའི་གསལ་འབྱེད་དང་།འ་ཞ་བདུད་བརྩི་རྒྱལ་མཚན་གྱིས་མཛད་པའི་ཀློང་རྒྱས་ཀྱི་འགྲེལ་བ་ལེགས་བཤད་ཉི་མའི་རྒྱན་གཉིས་ཀྱི་དེབ་གཅིག་བཅས།དཔེ་གཞུང་དེབ་ལྔ་པར་སྐྲུན་ཞུ་རྒྱུའི་གོ་སྐབས་བཟང་པོ་བྱུང་ནའང་།བྱ་བ་འདི་འགྲུབ་པར་གཡས་སྐྱོར་གཡོན་སྐྱོར་རྒྱུ་ཚེགས་མཐུན་རྐྱེན་མང་པོ་ཞིག་ལ་བརྟེན་ནས་འགྲུབ་དགོས་པ་ལྟར།བསྟན་དོན་ལ་འཕྱར་གྲུ་མཉམ་འདེགས་ཀྱི་དཔེ་ལྟར་མ་ཤེས་པ་ལ་ཤེས་པ་དང་།ཤེས་པ་ལ་གསལ་བར་བྱེད་པའི་བཀའ་སློབ་ལམ་སྟོན་དང་།གཞུང་བསྐྱར་པར་ཁག་གི་པར་རྩའི་མཐུན་སྦྱོར་དང་།དེ་བྱིངས་གཞུང་རྣམས་ཀྱི་པར་རྩ་གློག་ཀླད་དུ་འཇུག་སྒྲིག་ཞུ་དག་སོགས་ཀྱི་རྒྱབ་སྐྱོར་རོགས་མགོན་གནང་མཁན་༧གདན་ས་སྨན་རིའི་གོང་འོག་ལྷན་རྒྱས་རྣམས་དང་།༧གཡས་རུའི་སྟོན་པ་བཅོ་བརྒྱད་ཀྱི་ནང་ཚན་གདན་རབས་བརྒྱད་པ་འ་ཞ་འགྲོ་མགོན་བློ་གྲོས་རྒྱལ་མཚན་གྱིས་མཛད་པའི་གསས་མཁར་རིན་པོ་ཆེ་སྤྱི་སྤུངས་ཁྲོ་བོ་དབང་ཆེན་འགྲེལ་སོགས་དེབ་པར་སྐྲུན་གྱི་སྦྱིན་བདག་གནང་བ་པོ་བླ་མ་ཀུན་དགའ་རྒྱལ་མཚན་མཆོག་ནས་རྒྱ་སྒོར་༡༡༠༠༠དང་ལི་ཤུ་སྤྲུལ་སྐུ་གཤེན་རྒྱལ་བསྟན་འཛིན་མཆོག་ནས་རྒྱ་སྒོར་༡༠༠༠༠དུང་རིའི་བླ་མ་བཤད་སྒྲུབ་རྒྱལ་མཚན་མཆོག་ནས་ཧིན་སྒོར་༡༠༠༠༠༠སེང་སྤྲུལ་རིག་འཛིན་ཉི་མ་མཆོག་ནས་རྒྱ་སྒོར་༨༥༠༠སྤྱང་རུ་སྐལ་བཟང་ཉི་མ་ནང་མི་ནས་རྒྱ་སྒོར་༧༠༠༠དེ་བཞིན་ཟུར་དུ་ཞལ་འདེབས་སུ་གཡང་དྲན་པ་མཚོ་ནས་ཧིན་སྒོར་༣༠༠༠དང་མངའ་རིས་སྨན་རྩིས་ཁང་གི་སྨན་པ་བསྟན་ཆོས་དབང་གསལ་གྱིས་ཧིན་སྒོར་༦༠༠༠དང་དུང་དཀར་ནམ་མཁའ་ནས་ཧིན་སྒོར་༣༠༠༠གནང་བ་བཅས།ཁྱེད་རྣམ་པའི་བཀའ་དྲིན་ཉག་གཅིག་ལ་བརྟེན་ནས་རྣམ་དཀར་གྱི་བྱ་བ་འདི་མཐའ་གཙང་བྱུང་བ་ལགས་ན།བཀའ་དྲིན་བླ་ན་མེད་པར་ཆེ་ཞུ་རྒྱུ་དང་།ལྷག་པར་དུ་གཞུང་འདི་རྣམས་ཞུ་དག་བྱས་པའི་བརྒྱུད་རིམ་ཟུར་ཙམ་ཞུས་ན།༧གདན་ས་སྨན་རིའི་བླ་བྲང་གཟིམ་ཆུང་གི་དཔེ་ཅན་ཁྲོ་བོ་དབང་ཆེན་གྱི་འགྲེལ་དང་།༧སྐྱབས་རྗེ་སྨན་རིའི་དཔོན་སློབ་རིན་པོ་ཆེའི་ཕྱག་དཔེ་ཅན་མན་ངག་གཅེས་པའི་གནད་དོན་བཞི་པ།ཁྲི་བརྟན་ནོར་བུ་རྩེའི་དཔེ་མཛོད་ཀྱིས་པར་སྐྲུན་གནང་བའི་ཨ་གསལ་ཉམས་ལེན་ལྔ་སྐོར།སི་ཁྲོན་མི་རིགས་དཔེ་སྐྲུན་ཁང་ནས་བསྐྲུན་པའི་བར་དོ་གནད་དོན་བཞི་པ།བོན་གྱི་དཔེ་དཀོན་ཕྱོགས་བསྒྲིགས་གྲས་ཀྱི་ཀློང་རྒྱས་རྩོད་སྤོང་།གཞན་གཤེན་སྡེ་འདུས་པའི་བཀའ་ཡིག་རིན་ཆེན་དབང་གི་རྒྱལ་པོ་གཡུང་དྲུང་འབར་བའི་གཟི་བྱིན་ཞེས་བྱ་བའི་གཞུང་རྣམས་ལ་དཔེ་གཞན་གྱི་མཐུན་རྐྱེན་མ་རག་སྟབས།མ་བུ་གཤིབ་བསྡུར་གྱི་དག་བཅོས་རྩམ་ལས་བྱ་ཐབས་གཞན་མ་བྱུང་ནའང་།ཡིག་ནོར་རམ་ཡང་ན་གོ་ནོར་བྱུང་བ་གང་ལྟར་ཞུ་དག་པས་དཔྱད་པའི་བསམ་ཚུལ་རྩམ་གུག་རྟགས་༼༽འདིའི་ནང་དུ་གཞག་ནས་དོ་ནན་རྩམ་བྱས་ཁུལ་ལགས་ནའང་།